钦定古今图书集成/明伦汇编/人事典/第023卷 > 图书编 > 《精神问答》
## 钦定古今图书集成/明伦汇编/人事典/第023卷 > 图书编 > 《精神问答》

问：“今时有志之士，多知收敛精神，则有谓身之知觉
运用是也，何如？”曰：“心之精神之谓圣，此《礼经》夫子之
训，而一言以尽天下之道者也。是故心以为之根，圣
以为之果，而精之与神，则条达乎心根，敷荣乎圣果，
而为全株宝树者也。盖吾人此心，统天及地，贯古迄
今，浑融于此身之中，而涵育于此身之外，其精莹灵”
明而映照莫掩者谓之“精。”其妙应圆通而变化莫测
者谓之神。神以达精而乃知觉，是知觉虽精所为，而
实未足以尽乎精也。精以显神而身运用，是运用虽
神所为，而实未足以尽乎神也。古之欲明明德于天
下者，其心既统天地、贯古今以为心，则其精神亦统
贯天地古今，以为精为神。故其耳目手足四肢百体
知觉固与人同，而聪明之精通而无外者自与人异；
运用固与人同，而举措之神应而无方者自与人殊夫是以为父子兄弟足法而人自法之，灿然经纶天
下之大经，而齐治均平之无不备举者，端自卓立天
下之大本，格致诚正之无不纯全者出之无穷也。此
之谓“人之圣善之至，学之集大成者，而万世无复加
也。”彼沾沾完养自家精神，以为长生久视之术者，安
足语此？